CELEX: 32008R0584
Language: el
Date: 2008-06-20 00:00:00
Title: Κανονισμός (ΕΚ) αριθ. 584/2008 της Επιτροπής, της 20ής Ιουνίου 2008 , για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά τον κοινοτικό στόχο για τη μείωση του επιπολασμού της Salmonella Enteritidis και της Salmonella Typhimurium στις γαλοπούλες (Κείμενο που παρουσιάζει ενδιαφέρον για τον ΕΟΧ)

21.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 162/3
            
         
      ΚΑΝΟΝΙΣΜΌΣ (ΕΚ) αριθ. 584/2008 ΤΗΣ ΕΠΙΤΡΟΠΉΣ
   
   της 20ής Ιουνίου 2008
   για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά τον κοινοτικό στόχο για τη μείωση του επιπολασμού της Salmonella Enteritidis και της Salmonella Typhimurium στις γαλοπούλες
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 4 παράγραφος 1 και το άρθρο 13,
   Εκτιμώντας τα ακόλουθα:
   
               (1)
            
            
               Σκοπός του κανονισμού (ΕΚ) αριθ. 2160/2003 είναι να εξασφαλιστεί η λήψη κατάλληλων και αποτελεσματικών μέτρων για την ανίχνευση και τον έλεγχο της σαλμονέλας και άλλων ζωονοσογόνων παραγόντων σε όλα τα συναφή στάδια της παραγωγής, της μεταποίησης και της διανομής, ιδίως σε επίπεδο πρωτογενούς παραγωγής, ώστε να μειωθεί ο επιπολασμός τους καθώς και ο κίνδυνος που δημιουργούν για τη δημόσια υγεία.
            
         
               (2)
            
            
               Ο κανονισμός (ΕΚ) αριθ. 2160/2003 προβλέπει τον καθορισμό κοινοτικού στόχου για τη μείωση του επιπολασμού όλων των οροτύπων σαλμονέλας που έχουν σημασία για τη δημόσια υγεία στις γαλοπούλες σε επίπεδο πρωτογενούς παραγωγής. Η μείωση αυτή είναι σημαντική ενόψει των αυστηρών μέτρων που θα εφαρμοστούν από τις 12 Δεκεμβρίου 2010 στο νωπό κρέας από μολυσμένα σμήνη γαλοπουλών σύμφωνα με τον εν λόγω κανονισμό. Ειδικότερα, το νωπό κρέας πουλερικών, συμπεριλαμβανομένου του κρέατος των γαλοπουλών, δεν μπορεί να διατεθεί στην αγορά για ανθρώπινη κατανάλωση, εκτός εάν ικανοποιεί το ακόλουθο κριτήριο: «Απουσία σαλμονέλας σε 25 γραμμάρια».
            
         
               (3)
            
            
               Ο κανονισμός (ΕΚ) αριθ. 2160/2003 προβλέπει ότι ο κοινοτικός στόχος πρέπει να περιλαμβάνει, αφενός, την αριθμητική έκφραση του μέγιστου ποσοστού των επιδημιολογικών μονάδων που παραμένουν θετικές και/ή του ελάχιστου ποσοστού μείωσης του αριθμού των επιδημιολογικών μονάδων που παραμένουν θετικές, και, αφετέρου, τη μέγιστη προθεσμία εντός της οποίας πρέπει να επιτευχθεί ο στόχος αυτός καθώς και τον ορισμό των προγραμμάτων δοκιμών που απαιτούνται για να επαληθευθεί η επίτευξή του. Επίσης, περιλαμβάνει τον ορισμό, κατά περίπτωση, των οροτύπων που έχουν σημασία για τη δημόσια υγεία.
            
         
               (4)
            
            
               Ο κανονισμός (ΕΚ) αριθ. 2160/2003 ορίζει ότι, κατά τον καθορισμό του κοινοτικού στόχου, πρέπει να ληφθούν υπόψη τόσο η πείρα που αποκτάται με βάση τα υπάρχοντα εθνικά μέτρα ελέγχου όσο και τα στοιχεία που διαβιβάζονται στην Επιτροπή ή στην Ευρωπαϊκή Αρχή για την Ασφάλεια των Τροφίμων με βάση τις υπάρχουσες κοινοτικές απαιτήσεις, ειδικότερα στο πλαίσιο των πληροφοριών που προβλέπονται στην οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων (2), και ιδίως το άρθρο 5.
            
         
               (5)
            
            
               Ο κανονισμός (ΕΚ) αριθ. 2160/2003 ορίζει ότι, κατά τον καθορισμό κάθε κοινοτικού στόχου, η Επιτροπή παρέχει ανάλυση του αναμενόμενου κόστους και οφελών. Εντούτοις, κατά παρέκκλιση, ο κοινοτικός στόχος για τη γαλοπούλα που καλύπτει τη Salmonella Enteritidis και τη Salmonella Typhimurium μπορεί να προβλέπει μεταβατική περίοδο χωρίς την ανάλυση αυτή.
            
         
               (6)
            
            
               Έχουν συλλεχθεί, επομένως, συγκρίσιμα στοιχεία όσον αφορά τον επιπολασμό οροτύπων Salmonella σε σμήνη γαλοπουλών στα κράτη μέλη σύμφωνα ε την απόφαση 2006/662/ΕΚ της Επιτροπής, της 29ης Σεπτεμβρίου 2006, περί της χρηματοδοτικής συνεισφοράς της Κοινότητας για τη διενέργεια βασικής μελέτης στα κράτη μέλη σχετικά με τον επιπολασμό της Salmonella στις γαλοπούλες (3).
            
         
               (7)
            
            
               Ο κανονισμός (ΕΚ) αριθ. 2160/2003 προβλέπει ότι, για μεταβατική περίοδο τριών ετών, ο κοινοτικός στόχος όσον αφορά τις γαλοπούλες θα καλύπτει μόνον τη Salmonella Enteritidis και τη Salmonella Typhimurium. Άλλοι ορότυποι που έχουν σημασία για τη δημόσια υγεία μπορούν να εξεταστούν μετά τη λήξη της περιόδου αυτής.
            
         
               (8)
            
            
               Προκειμένου να επαληθευτεί η πρόοδος που σημειώνεται όσον αφορά την επίτευξη του κοινοτικού στόχου, είναι αναγκαίο να προβλεφθεί η επανειλημμένη δειγματοληψία των σμηνών γαλοπουλών στον παρόντα κανονισμό.
            
         
               (9)
            
            
               Σύμφωνα με το άρθρο 15 του κανονισμού (ΕΚ) αριθ. 2160/2003, ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ) για τον καθορισμό του κοινοτικού στόχου όσον αφορά τις γαλοπούλες.
            
         
               (10)
            
            
               Η ειδική ομάδα για τη συλλογή δεδομένων σχετικά με τις ζωονόσους της ΕΑΑΤ ενέκρινε, στις 28 Απριλίου 2008, μια έκθεση σχετικά με την ανάλυση βασικής μελέτης για τον επιπολασμό ειδών της Salmonella σε σμήνη γαλοπουλών στην ΕΕ, 2006-2007, μέρος Α: Salmonella prevalence estimates (Εκτίμηση του επιπολασμού της σαλμονέλας).
            
         
               (11)
            
            
               Σύμφωνα με τον κανονισμό (ΕΚ) αριθ. 646/2007 της Επιτροπής, της 12ης Ιουνίου 2007, για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά έναν κοινοτικό στόχο για τη μείωση της Salmonella Enteritidis και της Salmonella Typhimurium στα κοτόπουλα κρεατοπαραγωγής και για την κατάργηση του κανονισμού (ΕΚ) αριθ. 1091/2005 (4), στα σμήνη δειγματοληψίας κοτόπουλων κρεατοπαραγωγής για Salmonella πρέπει να λαμβάνονται τουλάχιστον δύο ζεύγη μάκτρων για μπότες ή δύο ζεύγη «καλτσών». Τα νέα επιστημονικά στοιχεία καταδεικνύουν ότι η χρησιμοποίηση ενός συνδυασμού ενός ζεύγους μάκτρων για μπότες ή «καλτσών» με ένα δείγμα σκόνης είναι, τουλάχιστον, τόσο ευαίσθητος όσο και η δειγματοληψία με τη λήψη δύο ζευγών μάκτρων για μπότες ή «καλτσών». Επομένως, αυτός ο συνδυασμός πρέπει να επιτραπεί ως εναλλακτική δειγματοληπτική μέθοδος και ο κανονισμός (ΕΚ) αριθ. 646/2007 πρέπει να τροποποιηθεί αναλόγως.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κοινοτικός στόχος
   1.   Ο κοινοτικός στόχος, όπως αναφέρεται στο άρθρο 4 παράγραφος 1 του κανονισμού (ΕΚ) αριθ. 2160/2003, για τη μείωση της Salmonella Enteritidis και της Salmonella Typhimurium στις γαλοπούλες («κοινοτικός στόχος») θα είναι:
   
               α)
            
            
               η μείωση του μέγιστου ποσοστού των σμηνών γαλοπουλών προς πάχυνση που παραμένουν θετικά ως προς τη Salmonella Enteritidis και τη Salmonella Typhimurium σε 1 % ή λιγότερο έως τις 31Δεκεμβρίου 2012, και
            
         
               β)
            
            
               η μείωση του μέγιστου ποσοστού των σμηνών ενήλικων γαλοπουλών αναπαραγωγής που παραμένουν θετικά ως προς τη Salmonella Enteritidis και Salmonella Typhimurium σε 1 % ή λιγότερο έως τις 31Δεκεμβρίου 2012.
            
         Ωστόσο, για τα κράτη μέλη με λιγότερο από 100 σμήνη ενήλικων γαλοπουλών αναπαραγωγής ή πάχυνσης, ο κοινοτικός στόχος είναι ότι όχι περισσότερο από ένα σμήνος ενήλικων γαλοπουλών αναπαραγωγής ή πάχυνσης μπορεί να παραμείνει θετικό έως τις 31 Δεκεμβρίου 2012.
   2.   Το πρόγραμμα δοκιμών με το οποίο θα επαληθευτεί η πρόοδος όσον αφορά την επίτευξη του κοινοτικού στόχου ορίζεται στο παράρτημα.
   3.   Η Επιτροπή επανεξετάζει το στόχο και το πρόγραμμα δοκιμών που περιγράφεται στο παράρτημα βάσει της πείρας που θα έχει αποκτηθεί το 2010, που είναι το πρώτο έτος εφαρμογής των εθνικών προγραμμάτων ελέγχου, όπως αναφέρεται στο άρθρο 5 παράγραφος 1 του κανονισμού (ΕΚ) αριθ. 2160/2003.
   Άρθρο 2
   Τροποποίηση του κανονισμού (ΕΚ) αριθ. 646/2007
   Στο παράρτημα του κανονισμού (ΕΚ) αριθ. 646/2007, προστίθενται οι ακόλουθες παράγραφοι:
   
               1.
            
            
               στο τέλος του σημείου 2:
               «Εναλλακτικά, η αρμόδια αρχή μπορεί να αποφασίσει ότι θα ληφθεί ένα ζεύγος μάκτρων για μπότες, καλύπτοντας το 100 % της περιοχής του σπιτιού εάν συνδυαστεί με δείγμα σκόνης, που συλλέγεται από πολλαπλές θέσεις σε όλο το σπίτι από τις επιφάνειες με ορατή παρουσία σκόνης.»·
            
         
               2.
            
            
               μετά τη δεύτερη παράγραφο του σημείου 3.1:
               «Το δείγμα σκόνης θα αναλυθεί κατά προτίμηση χωριστά. Εντούτοις, η αρμόδια αρχή μπορεί να αποφασίσει να το συγκεντρώσει με το ζεύγος μάκτρων για μπότες ή “καλτσών” για την ανάλυση.»
            
         Άρθρο 3
   Έναρξη ισχύος και εφαρμογή
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Το άρθρο 1 παράγραφοι 1 και 3, και το άρθρο 2 θα ισχύσουν από την 1η Ιουλίου 2008, ενώ το άρθρο 1 παράγραφος 2 θα ισχύσει από την 1η Ιανουαρίου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Ιουνίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 325 της 12.12.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1237/2007 της Επιτροπής (ΕΕ L 280 της 24.10.2007, σ. 5).
   
      (2)  ΕΕ L 325 της 12.12.2003, σ. 31. Οδηγία όπως τροποποιήθηκε από την οδηγία 2006/104/ΕΚ του Συμβουλίου (ΕΕ L 363 της 20.12.2006, σ. 352).
   
      (3)  ΕΕ L 272 της 3.10.2006, σ. 22.
   
      (4)  ΕΕ L 151 της 13.6.2007, σ. 21.
   
      ΠΑΡΑΡΤΗΜΑ
      Πρόγραμμα δοκιμών που είναι αναγκαίο για να επαληθευτεί η επίτευξη του κοινοτικού στόχου όπως αναφέρεται στο άρθρο 1 παράγραφος 2
      1.   Συχνότητα και καθεστώς της δειγματοληψίας
      
                  α)
               
               
                  Το πλαίσιο της δειγματοληψίας θα καλύπτει όλα τα σμήνη γαλοπουλών πάχυνσης και αναπαραγωγής που εμπίπτουν στο πεδίο του κανονισμού (ΕΚ) αριθ. 2160/2003.
               
            
                  β)
               
               
                  Στα σμήνη γαλοπουλών γίνεται δειγματοληψία με πρωτοβουλία του υπευθύνου της πτηνοτροφικής μονάδας και από την αρμόδια αρχή.
                  
                              i)
                           
                           
                              Η δειγματοληψία σμηνών γαλοπουλών πάχυνσης και αναπαραγωγής με πρωτοβουλία του υπευθύνου της πτηνοτροφικής μονάδας πραγματοποιείται σύμφωνα με το άρθρο 5 παράγραφος 3 του κανονισμού (ΕΚ) αριθ. 2160/2003 εντός τριών εβδομάδων πριν από τη μεταφορά των πτηνών στο σφαγείο. Τα αποτελέσματα παραμένουν έγκυρα μόνον έως έξι εβδομάδες κατ’ ανώτατο όριο μετά τη δειγματοληψία και, επομένως, μπορεί να απαιτηθεί η επαναλαμβανόμενη δειγματοληψία του ίδιου σμήνους.
                           
                        
                              ii)
                           
                           
                              Πρόσθετα, θα πραγματοποιηθεί δειγματοληψία των σμηνών των γαλοπουλών αναπαραγωγής κατόπιν πρωτοβουλίας του υπευθύνου της πτηνοτροφικής μονάδας:
                              
                                          —
                                       
                                       
                                          στην εκτροφή των κοπαδιών: στην ημέρα, σε τέσσερις εβδομάδες της ηλικίας και δύο εβδομάδες πριν από τη μετάβαση στη φάση ωοτοκίας ή τη μονάδα ωοτοκίας,
                                       
                                    
                                          —
                                       
                                       
                                          στα ενήλικα σμήνη: τουλάχιστον κάθε τρίτη εβδομάδα κατά τη διάρκεια της ωοτοκίας στην εκμετάλλευση ή στο εκκολαπτήριο.
                                       
                                    
                        
                              iii)
                           
                           
                              Η δειγματοληψία από την αρμόδια αρχή περιλαμβάνει τουλάχιστον:
                              
                                          —
                                       
                                       
                                          μία φορά το χρόνο, όλα τα σμήνη στο 10 % των εκμεταλλεύσεων με τουλάχιστον 250 ενήλικες γαλοπούλες αναπαραγωγής ηλικίας μεταξύ 30 και 45 εβδομάδων αλλά συμπεριλαμβανομένων, εν πάση περιπτώσει, όλων των εκμεταλλεύσεων όπου ανιχνεύθηκε η Salmonella Enteritidis ή η Salmonella Typhimurium κατά τη διάρκεια των προηγούμενων 12 μηνών και όλων των εγκαταστάσεων με γαλοπούλες αναπαραγωγής ελίτ, γονείς προπατόρων και προπάτορές τους· αυτή η δειγματοληψία μπορεί επίσης να πραγματοποιηθεί στο εκκολαπτήριο,
                                       
                                    
                                          —
                                       
                                       
                                          όλα τα σμήνη στις εκμεταλλεύσεις σε περίπτωση ανίχνευσης Salmonella Enteritidis ή η Salmonella Typhimurium από τα δείγματα που λαμβάνονται στο εκκολαπτήριο από τους υπευθύνους της πτηνοτροφικής μονάδας ή μέσα στο πλαίσιο των επίσημων ελέγχων, για να ερευνήσουν την προέλευση της μόλυνσης,
                                       
                                    
                                          —
                                       
                                       
                                          μία φορά το χρόνο, όλα τα σμήνη στο 10 % των εκμεταλλεύσεων με τουλάχιστον 500 γαλοπούλες πάχυνσης, αλλά εν πάση περιπτώσει:
                                          
                                                      —
                                                   
                                                   
                                                      όλα τα σμήνη στην εκμετάλλευση όταν ένα σμήνος βρέθηκε θετικό σε Salmonella Enteritidis ή Salmonella Typhimurium στα δείγματα που λήφθηκαν από τους υπευθύνους της πτηνοτροφικής μονάδας, εκτός αν το κρέας των γαλοπουλών στα σμήνη προορίζεται για τη βιομηχανική θερμική επεξεργασία ή μια άλλη επεξεργασία για την εξάλειψη της σαλμονέλας, και
                                                   
                                                
                                                      —
                                                   
                                                   
                                                      όλα τα σμήνη στην εκμετάλλευση όταν ένα σμήνος βρέθηκε θετικό σε Salmonella Enteritidis ή Salmonella Typhimurium κατά τη διάρκεια του προηγούμενου κύκλου στα δείγματα που λήφθηκαν από τον υπεύθυνο της πτηνοτροφικής μονάδας, και
                                                   
                                                
                                                      —
                                                   
                                                   
                                                      κάθε φορά που η αρμόδια αρχή το θεωρεί απαραίτητο.
                                                   
                                                
                                    
                        Η δειγματοληψία που διενεργείται από την αρμόδια αρχή μπορεί να αντικαταστήσει τη δειγματοληψία με πρωτοβουλία του υπευθύνου της πτηνοτροφικής μονάδας.
               
            2.   Πρωτόκολλο δειγματοληψίας
      2.1.   Δειγματοληψία στο εκκολαπτήριο
      Η δειγματοληψία διενεργείται στο εκκολαπτήριο σύμφωνα με τις διατάξεις που καθορίζονται στο σημείο 2.2.1 του παραρτήματος του κανονισμού (ΕΚ) αριθ. 1003/2005 (1).
      2.2.   Δειγματοληψία στην εκμετάλλευση
      2.2.1.   Γαλοπούλες αναπαραγωγής
      Τα δείγματα λαμβάνονται σύμφωνα με τις διατάξεις που καθορίζονται στο σημείο 2.2.2 του παραρτήματος του κανονισμού (ΕΚ) αριθ. 1003/2005.
      2.2.2.   Γαλοπούλες πάχυνσης
      Πρέπει να λαμβάνονται τουλάχιστον δύο ζεύγη μάκτρων για μπότες ή δύο ζεύγη «καλτσών». Στην περίπτωση σμηνών γαλοπουλών ελεύθερης βοσκής, τα δείγματα πρέπει να συλλέγονται μόνον εντός του ορνιθώνα. Όλα τα μάκτρα για μπότες/«κάλτσες» πρέπει να συγκεντρώνονται σε ένα δείγμα.
      Σε σμήνη με λιγότερες από 100 γαλοπούλες, όταν δεν είναι δυνατόν να χρησιμοποιηθούν μάκτρα για μπότες ή «κάλτσες», επειδή δεν είναι δυνατή η πρόσβαση στους ορνιθώνες, αυτά μπορούν να αντικατασταθούν από μάκτρα που σύρονται με τα χέρια –δηλαδή τα μάκτρα για μπότες ή οι «κάλτσες» φοριούνται στα χέρια πάνω από γάντια και τρίβονται επάνω σε επιφάνειες που είναι λερωμένες με φρέσκα περιττώματα ή, αν αυτό δεν είναι δυνατόν, με άλλες τεχνικές δειγματοληψίας για περιττώματα κατάλληλες για τον προοριζόμενο σκοπό.
      Πριν να φορεθούν τα μάκτρα για μπότες ή οι «κάλτσες», πρέπει να υγραίνεται η επιφάνειά τους με διαλυτική ουσία για μέγιστη περισυλλογή (MRD: 0,8 % χλωριούχο νάτριο, 0,1 % πεπτόνη σε αποστειρωμένο απιονισμένο νερό) ή αποστειρωμένο νερό ή άλλο διαλυτικό εγκεκριμένο από το εθνικό εργαστήριο αναφοράς όπως αναφέρεται στο άρθρο 11 του κανονισμού (ΕΚ) αριθ. 2160/2003. Απαγορεύεται η χρήση ύδατος από την εκμετάλλευση το οποίο περιέχει αντιμικροβιακές ουσίες ή επιπλέον απολυμαντικά. Ο συνιστώμενος τρόπος να υγράνετε τα μάκτρα για μπότες είναι να ρίξετε υγρό μέσα τους πριν τα φορέσετε. Εναλλακτικά, προτού χρησιμοποιήσετε τα μάκτρα για μπότες ή τις «κάλτσες» μπορείτε να τα τοποθετήσετε σε αυτόκαυστο μέσα σε σακούλες ή δοχεία αποστείρωσης που περιέχουν διαλυτικό. Τα διαλυτικά μπορούν να προστεθούν και αφού φορέσετε τις μπότες, με τη χρήση ψεκαστήρα ή υδροβολέα.
      Εξασφαλίζεται ότι όλα τα τμήματα του ορνιθώνα αντιπροσωπεύονται στη δειγματοληψία ανάλογα με το μέγεθός τους. Κάθε ζεύγος πρέπει να καλύπτει περίπου το 50 % της έκτασης του ορνιθώνα.
      Εναλλακτικά, η αρμόδια αρχή μπορεί να αποφασίσει ότι θα ληφθεί ένα ζεύγος μάκτρων για μπότες, καλύπτοντας το 100 % της έκτασης του ορνιθώνα, εάν συνδυαστεί με δείγμα σκόνης, που συλλέγεται από πολλαπλές θέσεις σε όλο το σπίτι από τις επιφάνειες με ορατή παρουσία σκόνης.
      Αφού ολοκληρωθεί η δειγματοληψία, τα μάκτρα για μπότες ή οι «κάλτσες» πρέπει να αφαιρούνται προσεκτικά, ώστε να μην αποκολληθούν τα υλικά που έχουν προσκολληθεί σ’ αυτά. Μπορείτε να γυρίσετε τα μάκτρα για μπότες από την ανάποδη για να συγκρατηθεί το υλικό. Τοποθετούνται σε σακούλα ή δοχείο τα οποία φέρουν ετικέτες.
      Η αρμόδια αρχή εποπτεύει την κατάρτιση των υπεύθυνων της πτηνοτροφικής μονάδας ώστε να εξασφαλίζεται η ορθή εφαρμογή του πρωτοκόλλου δειγματοληψίας.
      Στην περίπτωση δειγματοληψίας από την αρμόδια αρχή για υπόνοια μόλυνσης από σαλμονέλα σε ένα σμήνος στην εκμετάλλευση αυτή και σε κάθε άλλη περίπτωση που κρίνεται κατάλληλη, η αρμόδια αρχή βεβαιώνεται, διενεργώντας περαιτέρω δοκιμές όπου κρίνεται απαραίτητο, ότι τα αποτελέσματα των εξετάσεων για σαλμονέλα στα σμήνη γαλοπουλών δεν έχουν επηρεαστεί από τη χρήση αντιμικροβιακών παραγόντων στα εν λόγω σμήνη.
      Σε περίπτωση που δεν ανιχνευθεί η παρουσία Salmonella Εnteritidis και Salmonella Typhimurium αλλά ανιχνευθούν αντιμικροβιακοί παράγοντες ή παράγοντες ανασταλτικοί για την ανάπτυξη βακτηρίων, το σμήνος γαλοπουλών θεωρείται μολυσμένο για τους σκοπούς του κοινοτικού στόχου που αναφέρεται στο άρθρο 1 παράγραφος 2.
      3.   Εξέταση των δειγμάτων
      3.1.   Μεταφορά και προετοιμασία των δειγμάτων
      Τα δείγματα αποστέλλονται κατά προτίμηση με κατεπείγουσα ταχυδρομική αποστολή ή με ιδιωτική ταχυδρομική υπηρεσία στα εργαστήρια που αναφέρονται στο άρθρο 11 και στο άρθρο 12 του κανονισμού (ΕΚ) αριθ. 2160/2003, εντός 24 ωρών από τη συλλογή τους. Εάν δεν αποσταλούν μέσα σε 24 ώρες, θα αποθηκευτούν στην κατάψυξη. Στο εργαστήριο τα δείγματα θα διατηρηθούν κατεψυγμένα έως την εξέταση, η οποία θα αρχίσει μέσα σε 48 ώρες από την παραλαβή και μέσα σε 96 ώρες μετά τη δειγματοληψία.
      Η συσκευασία του/των ζεύγους/ζευγών μάκτρων για μπότες ή «καλτσών» αφαιρείται προσεκτικά, ώστε να αποφεύγεται η αποκόλληση των περιττωμάτων που είναι προσκολλημένα επάνω στα μάκτρα. Στη συνέχεια, τα μάκτρα ομαδοποιούνται και τοποθετούνται σε 225 ml ρυθμιστικού υδατικού διαλύματος πεπτόνης (BPW), το οποίο έχει προθερμανθεί σε θερμοκρασία δωματίου. Τα μάκτρα για μπότες ή οι «κάλτσες» θα βυθιστούν πλήρως σε BPW και, επομένως, μπορεί να προστεθεί περισσότερο BPW, εάν είναι απαραίτητο.
      Το δείγμα σκόνης θα αναλυθεί κατά προτίμηση χωριστά. Ωστόσο, η αρμόδια αρχή μπορεί να αποφασίσει να το συγκεντρώσει με το ζεύγος μάκτρων για μπότες ή «καλτσών» για την ανάλυση.
      Το δείγμα περιδινείται για να κορεσθεί πλήρως, ενώ συνεχίζεται η καλλιέργεια με τη μέθοδο ανίχνευσης που περιγράφεται στο σημείο 3.2.
      Άλλα δείγματα (π.χ. από τα εκκολαπτήρια) θα προετοιμαστούν σύμφωνα με τις διατάξεις που καθορίζονται στο σημείο 2.2.2 του παραρτήματος του κανονισμού (ΕΚ) αριθ.1003/2005.
      Εάν έχουν συμφωνηθεί πρότυπα ISO σχετικά με την προετοιμασία των περιττωμάτων με σκοπό την ανίχνευση σαλμονέλας, εφαρμόζονται και αντικαθιστούν τις διατάξεις για την προετοιμασία της δειγματοληψίας που ορίζονται στο σημείο αυτό.
      3.2.   Μέθοδος ανίχνευσης
      Χρησιμοποιείται η μέθοδος που συνιστάται από το κοινοτικό εργαστήριο αναφοράς για τη σαλμονέλα στο Bilthoven (Κάτω Χώρες).
      Η εν λόγω μέθοδος περιγράφεται στο παράρτημα Δ του ISO 6579 (2002): «Για την ανίχνευση ειδών Salmonella σε περιττώματα ζώων και σε δείγματα του σταδίου της πρωτογενούς παραγωγής». Θα χρησιμοποιηθεί η πιο πρόσφατη έκδοση του παραρτήματος Δ.
      Σε αυτή τη μέθοδο ανίχνευσης χρησιμοποιείται ημιστερεό μέσο [τροποποιημένο ημιστερεό μέσο Rappaport-Vassiladis (MSRV)] ως το μοναδικό μέσο επιλεκτικού εμπλουτισμού.
      3.3.   Προσδιορισμός του οροτύπου
      Προσδιορίζεται ο ορότυπος τουλάχιστον ενός απομονωμένου στελέχους από κάθε θετικό δείγμα, σύμφωνα με το σύστημα Kaufmann-White.
      3.4.   Εναλλακτικές μέθοδοι
      Όσον αφορά τα δείγματα που λαμβάνονται με πρωτοβουλία του υπευθύνου της πτηνοτροφικής εκμετάλλευσης, μπορούν να χρησιμοποιηθούν οι μέθοδοι ανάλυσης που προβλέπονται στο άρθρο 11 του κανονισμού (ΕΚ) αριθ. 882/2004 (2), αντί των μεθόδων για την προετοιμασία των δειγμάτων, των μεθόδων ανίχνευσης και προσδιορισμού του οροτύπου που προβλέπονται στο σημείο 3.1, 3.2 και 3.3 του παρόντος παραρτήματος, εάν πιστοποιούνται σύμφωνα με το πρότυπο EN/ISO 16140/2003.
      3.5.   Αποθήκευση των στελεχών
      Τα εργαστήρια εγγυώνται ότι τουλάχιστον ένα απομονωθέν στέλεχος Salmonella spp. ανά ορνιθώνα και ανά έτος μπορεί να συλλέγεται από την αρμόδια αρχή και να αποθηκεύεται για πιθανή μελλοντική λυσιτυπία ή αντιμικροβιακή δοκιμή ευαισθησίας, χρησιμοποιώντας τις κανονικές μεθόδους για τη συλλογή καλλιέργειας, η οποία πρέπει να εξασφαλίζει την ακεραιότητα των στελεχών για ελάχιστο διάστημα δύο ετών.
      4.   Αποτελέσματα και υποβολή εκθέσεων
      4.1.   Ανίχνευση Salmonella Enteritidis ή/και Salmonella Typhimurium
      Το εργαστήριο υποβάλλει αμέσως έκθεση για κάθε ανίχνευση Salmonella Enteritidis ή/και Salmonella Typhimurium στην αρμόδια αρχή και δίνει αναφορά για την εκμετάλλευση και τα σμήνη.
      4.2.   Εκτίμηση του επιπολασμού με στόχο την επαλήθευση της επίτευξης του κοινοτικού στόχου
      Ένα σμήνος γαλοπουλών θεωρείται θετικό για τους σκοπούς της επαλήθευσης της επίτευξης του κοινοτικού στόχου, σε περίπτωση που ανιχνευθεί η παρουσία Salmonella Εnteritidis και/ή Salmonella Typhimurium (εκτός από τα στελέχη εμβολίων) σε ένα ή περισσότερα δείγματα του σμήνους σε κάθε ευκαιρία.
      Τα θετικά σμήνη γαλοπουλών μετρώνται μόνο μία φορά ανά αγέλη, ανεξάρτητα από τον αριθμό των δειγματοληψιών και των δοκιμών στις οποίες υποβάλλονται και αναφέρονται μόνο στο πρώτο έτος ανίχνευσης.
      Ο επιπολασμός υπολογίζεται χωριστά για τα σμήνη γαλοπουλών πάχυνσης και τα σμήνη ενήλικων γαλοπουλών αναπαραγωγής.
      4.3.   Ετήσιες εκθέσεις
      Η ετήσια υποβολή έκθεσης περιλαμβάνει:
      
                  α)
               
               
                  το συνολικό αριθμό των σμηνών γαλοπουλών από τα οποία έχει διενεργηθεί δειγματοληψία από την αρμόδια αρχή ή από τον υπεύθυνο της πτηνοτροφικής μονάδας·
               
            
                  β)
               
               
                  το συνολικό αριθμό σμηνών που έχουν μολυνθεί από Salmonella Enteritidis ή Salmonella Typhimurium, των ενήλικων γαλοπουλών πάχυνσης και αναπαραγωγής·
               
            
                  γ)
               
               
                  όλους τους ορότυπους των σαλμονελών που έχουν απομονωθεί (συμπεριλαμβανομένων και άλλων εκτός από τη Salmonella Enteritidis και τη Salmonella Typhimurium) και τον αριθμό των σμηνών που έχουν μολυνθεί ανά ορότυπο·
               
            
                  δ)
               
               
                  ερμηνεία των αποτελεσμάτων, ειδικότερα όσον αφορά τις περιπτώσεις που αποτελούν εξαίρεση.
               
            Τα αποτελέσματα και τυχόν συμπληρωματικές σχετικές πληροφορίες αναφέρονται ως μέρος της έκθεσης για τις τάσεις και την προέλευση, η οποία προβλέπεται στο άρθρο 9 παράγραφος 1 της οδηγίας 2003/99/ΕΚ (3).
      4.4.   Συμπληρωματικές πληροφορίες
      Πρέπει να διατίθενται τουλάχιστον οι ακόλουθες πληροφορίες για κάθε σμήνος γαλοπουλών στις οποίες έχουν διενεργηθεί δοκιμές σε εθνικό επίπεδο ή από την Ευρωπαϊκή Αρχή για την Ασφάλεια των Τροφίμων κατόπιν αιτήματός της:
      
                  α)
               
               
                  το δείγμα που έλαβε η αρμόδια αρχή ή ο υπεύθυνος της πτηνοτροφικής μονάδας·
               
            
                  β)
               
               
                  κωδικός αναφοράς της εκμετάλλευσης, που πρέπει να παραμένει μοναδικός στο χρόνο·
               
            
                  γ)
               
               
                  κωδικός αναφοράς του ορνιθώνα, που πρέπει να παραμένει μοναδικός στο χρόνο·
               
            
                  δ)
               
               
                  μήνας δειγματοληψίας.
               
            
         (1)  ΕΕ L 170 της 1.7.2005, σ. 12.
      
         (2)  ΕΕ L 165 της 30.4.2004, σ. 1· διορθώθηκε στην ΕΕ L 191 της 28.5.2004, σ. 1.
      
         (3)  ΕΕ L 325 της 12.12.2003, σ. 31.